KOMMISSIONENS AFGØRELSE af 4. april 1997 om oprettelse af en særlig sektion for akvakultur under Det Rådgivende Udvalg for Fiskerivarer (97/247/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

ud fra følgende betragtninger:

Det er vigtigt at indhente udtalelser fra erhvervskredse og forbrugerne om forskellige aspekter, der berører akvakultursektoren i forbindelse med indførelsen af en fællesskabsordning for fiskeri og akvakultur;

der er nedsat et rådgivende udvalg i fiskerisektoren ved Kommissionens afgørelse 71/128/EØF af 25. februar 1971 (1), teksten hertil er senest blevet erstattet ved afgørelse 89/4/EØF (2);

under hensyn til udviklingen i akvakultursektoren, dennes økonomiske betydning og en række særlige forhold, der gør sig gældende for denne sektor, bør der oprettes en særlig sektion for akvakultur under Det Rådgivende Udvalg for Fiskerivarer for bedre at sikre, at sektoren høres;

for at sikre, at høringen af fiskeri- og akvakultursektoren koordineres, bør formandskabet for sektionen varetages af formanden for Det Rådgivende Udvalg for Fiskerivarer, og der bør, hver gang det er nødvendigt, tilrettelægges fælles møder mellem Det Rådgivende Udvalg for Fiskerivarer og den særlige sektion -

TRUFFET FØLGENDE AFGØRELSE:

Artikel 1

1. Der nedsættes ved Kommissionen en særlig sektion for akvakultur under Det Rådgivende Udvalg for Fiskerivarer, i det følgende benævnt »sektionen«.

2. Sektionen består af repræsentanter for følgende økonomiske grupper med tilknytning til akvakultursektoren: producenter, andelsforetagender, kreditinstitutter, handel og industri, lønmodtagerne og forbrugerne.

Artikel 2

1. Sektionen kan høres af Kommissionen om spørgsmål vedrørende akvakultur, især om foranstaltninger, som den ser sig foranlediget til at træffe som led i den fælles politik for fiskeri- og akvakultur.

2. Sektionens formand kan over for Kommissionen påpege, at det vil være hensigtsmæssigt at høre sektionen om et spørgsmål, der henhører under dens kompetence.

3. Dette sker især på anmodning af en af de repræsenterede økonomiske grupper.

Artikel 3

Sektionen består af tyve medlemmer. Pladserne fordeles således:

- tretten til akvakulturproducenter og -andelsselskaber, og heraf mindst fire pladser til bløddyrsproducenter og -andelsselskaber

- tre til handelen med og forarbejdningen af akvakulturprodukter

- to til arbejdstagere inden for akvakultur

- en plads i fællesskab til forretningsbankerne og specialinstitutterne for andelskredit

- en til forbrugerne.

Artikel 4

1. Sektionens medlemmer udnævnes af Kommissionen på forslag af de erhvervsorganisationer og organer, der er oprettet på fællesskabsplan, og som er de mest repræsentative for de i artikel 1, stk. 2, omhandlede økonomiske grupper. For hver plads, som skal besættes, foreslår disse organer to kandidater af forskellig nationalitet.

2. Sektionens medlemmer udnævnes for tre år, med undtagelse af den første mandatperiode, der udløber ved ophøret af mandatperioden for medlemmerne af Det Rådgivende Udvalg for Fiskerivarer. Genudnævnelse kan finde sted. Medlemmernes arbejde er ulønnet.

Efter udløbet af perioden på tre år fungerer sektionens medlemmer, indtil deres efterfølgere er udpeget, eller deres mandatperiode er forlænget.

Et medlems mandat ophører inden udløbet af perioden på tre år, hvis han fratræder eller afgår ved døden.

Et medlems mandat kan ligeledes ophøre, hvis det organ, som har indstillet ham, anmoder om, at en anden træder i hans sted.

Han erstattes for resten af mandatperioden efter den i stk. 1 omhandlede fremgangsmåde.

3. Til orientering offentliggøres medlemslisten af Kommissionen i De Europæiske Fællesskabers Tidende.

Artikel 5

Formandskabet for sektionen varetages af formanden for Det Rådgivende Udvalg for Fiskerivarer. Sektionen vælger en næstformand for en periode på tre år, med undtagelse af den første mandatperiode, der udløber ved ophøret af medlemmernes mandatperiode i henhold til artikel 4, stk. 2. Valget sker med totredjedeles flertal af de tilstedeværende medlemmer. Sektionen kan med samme flertal indvælge andre medlemmer i forretningsudvalget. I så fald består forretningsudvalget foruden formanden af højst én repræsentant for hver af de i sektionen repræsenterede økonomiske grupper. Forretningsudvalget forbereder og tilrettelægger sektionens arbejde.

Artikel 6

Efter anmodning fra en af de repræsenterede økonomiske grupper kan formanden opfordre en repræsentant for denne gruppe til at overvære sektionens møder. Han kan på samme betingelser indkalde enhver person, der har særlig kompetence i et spørgsmål på dagsordenen, til som sagkyndig at deltage i sektionens arbejde; de sagkyndige deltager kun i drøftelserne af det spørgsmål, der har begrundet deres tilstedeværelse.

Artikel 7

Sektionen kan for at lette sit arbejde nedsætte arbejdsgrupper.

Artikel 8

1. Sektionen træder sammen på Kommissionens tjenestested efter indkaldelse fra denne. Forretningsudvalget træder sammen efter indkaldelse fra formanden efter aftale med Kommissionen.

2. Der arrangeres fælles møder med Det Rådgivende Udvalg for Fiskerivarer efter anmodning fra formanden for Det Rådgivende Udvalg for Fiskerivarer eller Kommissionen.

3. Repræsentanter for de berørte tjenestegrene i Kommissionen deltager i sektionens, forretningsudvalgets og arbejdsgruppernes møder.

4. Sektionens, forretningsudvalgets og arbejdsgruppernes sekretariatsforretninger varetages af Kommissionens tjenestegrene.

Artikel 9

Sektionen drøfter spørgsmål, om hvilke Kommissionen har anmodet om en udtalelse. Der finder ikke afstemning sted.

Anmoder Kommissionen sektionen om en udtalelse, kan den fastsætte en frist, inden for hvilken udtalelsen skal afgives.

De repræsenterede økonomiske gruppers opfattelse optages i et mødereferat, som forelægges Kommissionen.

Er en udtalelse i sektionen enstemmig, drager sektionen fælles konklusioner, som vedlægges mødereferatet.

Artikel 10

Med forbehold af bestemmelserne i traktatens artikel 214 er sektionens medlemmer forpligtede til ikke at videregive oplysninger, som de gennem deres arbejde i sektionen eller arbejdsgrupperne har fået kendskab til, såfremt Kommissionen over for sektionen og disse grupper har tilkendegivet, at den ønskede udtalelse eller det rejste spørgsmål er af fortrolig karakter.

I så fald deltager kun sektionens medlemmer og repræsentanterne for Kommissionens tjenestegrene i møderne.

Artikel 11

Denne afgørelse træder i kraft den 4. april 1997.

Udfærdiget i Bruxelles, den 4. april 1997.

På Kommissionens vegne

Emma BONINO

Medlem af Kommissionen

(1) EFT nr. L 68 af 22. 3. 1971, s. 18.

(2) EFT nr. L 5 af 7. 1. 1989, s. 33.